**Fokusområde for Muslingestuen i denne periode:**

I denne periode har vi valgt at sætte fokus på det sociale samvær omkring en styret aktivitet, samt samværsregler.

Vi har valgt måltiderne som omdrejningspunkt da vi mener at der i spisesituationerne er stor mulighed for at øve mange af de sociale færdigheder, vi skal bruge gennem hele vores liv. Det kunne have været en hver anden aktivitet, men vi spiser jo ofte i vuggestuen, så det bliver træning tre gange på en dag. Da vi oveni har få børn til en voksen bliver læringen mere koncentreret.

Det vi især øver/ligger vægt på er:

* Udsætte egne behov: vente til det bliver din tur, vente til den voksne bliver færdig med at dække bord mm.
* Omsorg og hjælpsomhed: sørge for at vente eller give ting til de børn der sidder ved bordet, række ting til dem der ikke kan nå, hjælpe dem der er mindre end en selv, selv rydde op efter sig på bordet, selv smide hagesmæk i vasketøjskurv, tørre op når der bliver spildt mm.
* Grænser. Hvad er dit og hvad er mit: ikke tage ting fra andres tallerken eller det fælles fad, tage egen kop og ikke andres mm.
* At give udtryk for hvad man vil/ ikke vil: bede om det man vil have, verbalt eller nonverbalt - alt efter sproglig udvikling. Vi forventer dog et svar.
* Andre vigtige ting omkring spisning så som ønsket/uønsket opførsel: at spise pænt, ikke smuldre maden, bruge gaffel/ske i stedet for fingrene, bede om noget i stedet for selv at tage, at holde maden på tallerkenen, at kunne acceptere et nej, uden skrig og skrål, at kunne sidde stille i længere tid mm.

**Forventninger og mål efter alder og formåen:**

I alle aktiviteter og her også måltidet, afstemmer vi selvfølgelig altid vores forventninger og mål, alt efter hvor det enkelte barn er i deres udvikling. I vil som forældre måske opleve at vi spørger lidt ind til hvordan jeres måltider forløber hjemme, for at få en bedre forståelse af hvad vi, især med jeres barn, kan eller skal arbejde med.

Spørgsmål eller undren fra jer som forældre tages imod med kyshånd. Vi giver gerne gode råd/vejledning hvis i har behov.

Venlig hilsen

Jane, Gülistan og Lonnie.